**Η Θεία Λειτουργία**

**του αγίου Ιωάννη του Χρυσοστόμου**

**Η Λειτουργία των Κατηχουμένων**

Διάκονος: Δέσποτα ευλόγησε.

Ιερέας: Μεγάλη η δόξα της βασιλείας του Πατέρα και του Υιού και του Αγίου Πνεύματος, τώρα και πάντα και στους ατελεύτητους αιώνες.

Χορός: Αμήν.

**Ειρηνικά**

Διάκονος: Με ειρήνη ας παρακαλέσουμε τον Κύριο.

Χορός: Κύριε, ελέησον.

Διάκονος: Για την ειρήνη από το Θεό και για τη σωτηρία των ψυχών μας, ας παρακαλέσουμε τον Κύριο.

Για την ειρήνη όλου του κόσμου, για τη στερέωση των αγίων Εκκλησιών του Θεού και για την ένωση όλων των ανθρώπων, ας παρακαλέσουμε τον Κύριο.

Γι’ αυτόν εδώ τον άγιο ναό και για κείνους που εισέρχονται σ’ αυτόν με πίστη, με ευλάβεια και με φόβο Θεού, ας παρακαλέσουμε τον Κύριο.

Για τους ευσεβείς και ορθόδοξους χριστιανούς, ας παρακαλέσουμε τον Κύριο.

Για τον αρχιεπίσκοπό μας... για τους τίμιους ιερείς, για τους διακόνους του Χριστού, για όλο τον κλήρο και το λαό, ας παρακαλέσουμε τον Κύριο.

Γι’ αυτήν εδώ την πόλη, για κάθε πόλη και για κάθε χωριό και για όσους με πίστη κατοικούν σ’ αυτές, ας παρακαλέσουμε τον Κύριο.

Για την ευκρασία των αέρων, για την καρποφορία της γης και για καλούς καιρούς, ας παρακαλέσουμε τον Κύριο.

Για κείνους που ταξιδεύουν στη θάλασσα και στη στεριά, για τους αρρώστους, για τους ανήμπορους, για τους αιχμαλώτους και για τη σωτηρία τους, ας παρακαλέσουμε τον Κύριο.

Για να μας προφυλάσσει από κάθε θλίψη, οργή, κίνδυνο και ανάγκη, ας παρακαλέσουμε τον Κύριο. Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου.

Ας επικαλεστούμε την παναγία, άχραντη, ευλογημένη, ένδοξη κυρία μας Θεοτόκο και αειπάρθενο Μαρία, μαζί με όλους τους Αγίους, κι ας αφήσουμε ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σέ σένα, Κύριε.

**Ευχή Αντίφωνου Α΄**

Ιερέας: Κύριε, Θεέ μας, που τη δύναμή σου δεν υπάρχει τρόπος να τη φανταστούμε και τη δόξα σου δεν μπορούμε να την καταλάβουμε· που η αγάπη σου είναι αμέτρητη και η φιλανθρωπία σου ανέκφραστη· εσύ Δέσποτα, ρίξε το βλέμμα σου επάνω μας και σε τούτον εδώ τον άγιο ναό, και δείξε σε μάς και σ’ αυτούς που προσεύχονται μαζί μας πλούσια την αγάπη σου και τη συμπόνια σου. Γιατί σέ σένα πρέπει κάθε δόξα, τιμή και προσκύνηση, τον Πατέρα και τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

Α´ Αντίφωνο και εφύμνιο

Χορός: Δόξαζε, ψυχή μου, τον Κύριο κι όλο μου το είναι το όνομά του το άγιο. Με τις πρεσβείες της Θεοτόκου σώσε μας, Σωτήρα Χριστέ. Δόξαζε, ψυχή μου, τον Κύριο και μη ξεχνάς όλες τις ευεργεσίες του. Με τις πρεσβείες... Ο Κύριος έχει το θρόνο του στον ουρανό και η εξουσία του είναι σ’ όλο τον κόσμο. Με τις πρεσβείες...

Δόξα στον Πατέρα και στον Υιό και στο Άγιο Πνεύμα. Και τώρα και πάντα και στους ατελεύτητους αιώνες. Αμήν. Με τις πρεσβείες...

Διάκονος: Πάλι και πάλι με ειρήνη ας παρακαλέσουμε τον Κύριο.

Χορός: Κύριε, ελέησον.

Διάκονος: Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου.

Χορός: Κύριε, ελέησον.

Διάκονος: Ας επικαλεστούμε την παναγία, άχραντη, ευλογημένη, ένδοξη κυρία μας Θεοτόκο και αειπάρθενο Μαρία, μαζί με όλους τους Αγίους, κι ας αφήσουμε ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σέ σένα, Κύριε.

**Ευχή Αντίφωνου Β´**

Ιερέας: Κύριε Θεέ μας, σώσε το λαό σου και ευλόγησε τα παιδιά σου· φύλαξε όλη την Εκκλησία· αγίασε αυτούς που αγαπάνε την ευπρέπεια του ναού σου· εσύ σε ανταπόδοση δόξασέ τους με τη θεϊκή σου δύναμη και μη εγκαταλείψεις εμάς, που ελπίζομε σε σένα. Γιατί εσύ έχεις την εξουσία και δική σου είναι η δύναμη και η δόξα, του Πατέρα και του Υιού και του Αγίου Πνεύματος, τώρα και πάντα και στους ατελεύτητους αιώνες.

Χορός: Αμήν.

Β´ Αντίφωνο και εφύμνιο

Χορός: Δόξαζε, ψυχή μου, τον Κύριο· θα δοξάζω τον Κύριο σ’ όλη μου τη ζωή, θα ψάλλω στο Θεό μου όσο υπάρχω. Σώσε μας, Υιέ του Θεού, αναστημένε από τους νεκρούς, όλους εμάς που ψάλλουμε σ’ εσένα αλληλούια.

Χαρά σε κείνον, που ο Θεός Ιακώβ είναι βοηθός του· χαρά σε κείνον, που έχει την ελπίδα του στον Κύριο τον Θεό του. Σώσε μας... Θα βασιλέψει ο Κύριος στον αιώνα· ο Θεός σου, Σιών (θα είναι Θεός) σ’ όλες τις γενεές των ανθρώπων. Σώσε μας... Δόξα στον Πατέρα και τον Υιό και το Άγιο Πνεύμα, και τώρα και πάντα και στους ατελεύτητους αιώνες. Αμήν. Μονογενή Υιέ και Λόγε του Θεού αθάνατε, σώσε μας· εσύ που καταδέχτηκες για τη δική μας σωτηρία να σαρκωθείς από την αγία Θεοτόκο και αειπάρθενο Μαρία και να γίνεις άνθρωπος, χωρίς να πάψεις να είσαι Θεός, που ως άνθρωπος σταυρώθηκες και νίκησες το θάνατο, που είσαι ο ένας της αγίας Τριάδας και δοξάζεσαι μαζί με τον Πατέρα και το Άγιο Πνεύμα.

Διάκονος: Πάλι και πάλι με ειρήνη ας παρακαλέσουμε τον Κύριο.

Χορός: Κύριε, ελέησον.

Διάκονος: Βοήθησέ μας και σώσε μας, ελέησέ μας και σε όλα διαφύλαξέ μας Θεέ, με τη χάρη σου.

Χορός: Κύριε, ελέησον.

Διάκονος: Ας επικαλεστούμε την παναγία, άχραντη, ευλογημένη, ένδοξη κυρία μας Θεοτόκο και αειπάρθενο Μαρία μαζί με όλους τους Αγίους, κι ας αφήσουμε ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σέ σένα, Κύριε.

**Ευχή Αντίφωνου Γ´**

Ιερέας: Εσύ, που χάρισες σ’ εμάς αυτές τις ομόγνωμες και σύμφωνες προσευχές, που υποσχέθηκες να εκπληρώνεις όσα μονιασμένοι δυο και τρεις μαζί ζητάνε στ’ όνομά σου· εσύ και τώρα κάμε να είναι για καλό ό,τι ζητάνε οι δούλοι σου, δίνοντάς μας σε τούτο τον κόσμο να καταλάβουμε την αλήθειά σου, και στον άλλο χαρίζοντάς μας την αιώνια ζωή. Γιατί είσαι Θεός καλός και φιλάνθρωπος και σέ σένα αναπέμπουμε τη δοξολογία, στον Πατέρα, τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν

**Η Μικρή Είσοδος**

Ενώ ψάλλεται το Γ´ Αντίφωνο και το Απολυτίκιο, γίνεται η Είσοδος του Ευαγγελίου.

Χορός: Αυτή η ημέρα είναι του Κυρίου, ας χαρούμε σήμερα κι ας ευφρανθεί η ψυχή μας. Ας δοξολογήσουν το Θεό οι ουρανοί και η γη.

Διάκονος: Ας παρακαλέσουμε τον Κύριο.

Χορός: Κύριε, ελέησον.

Ιερέας: Δέσποτα Κύριε Θεέ μας, που έβαλες στους ουρανούς τάγματα και στρατιές αγγέλων και αρχαγγέλων για να υπηρετούν τη δόξα σου, κάμε και τώρα με την είσοδό μας άγιοι άγγελοι να έλθουν, για να λειτουργούν μαζί μας και να δοξάζουν την καλοσύνη σου. Γιατί σέ σένα πρέπει κάθε δόξα, τιμή και προσκύνηση, στον Πατέρα, τον Υιό και το Άγιο Πνεύμα, τώρα και πάντα και στους ατελεύτητους αιώνες. Αμήν.

Διάκονος: Δέσποτα, ευλόγησε την αγία είσοδο.

Ιερέας: Ευλογημένη η είσοδος των αγίων σου· πάντα και τώρα και στους ατελεύτητους αιώνες. Αμήν.

Διάκονος: Σοφία! Ορθοί.

Χορός: Ελάτε, ας προσκυνήσουμε κι ας λατρέψουμε το Χριστό.

Σώσε μας, Υιέ του Θεού, αναστημένε από τους νεκρούς, όλους εμάς που ψάλλουμε σ᾿ εσένα αλληλούια.

Μετά τα Απολυτίκια και το Κοντάκιο.

Διάκονος: Ας παρακαλέσουμε τον Κύριο.

Χορός: Κύριε, ελέησον.

Ιερέας: Ο άγιος Θεός, εσύ που βρίσκεις ανάπαυση στους αγίους, που σέ ανυμνούν τα Σεραφείμ και σέ δοξολογούν τα Χερουβείμ και σέ προσκυνά κάθε επουράνια δύναμη· που από το μηδέν δημιούργησες τα σύμπαντα· που έπλασες τον άνθρωπο «κατ’ εικόνα και καθ’ ομοίωση» δική σου και τον στόλισες με κάθε χάρισμά σου· που σέ όποιον ζητά δίνεις σοφία και φρονιμάδα και δεν παραβλέπεις όποιον αμαρτάνει, αλλά έβαλες να υπάρχει μετάνοια για να σωθεί· που αξίωσες εμάς τους ταπεινούς και ανάξιους δούλους σου αυτήν εδώ την ώρα να σταθούμε μπροστά στη δόξα της αγίας σου Τράπεζας και να προσφέρουμε την προσκύνηση και τη δοξολογία, που σού πρέπει· εσύ, Δέσποτα, δέξου κι από μάς τους αμαρτωλούς τον Τρισάγιο ύμνο, κι έλα κοντά μας μέσα στην καλοσύνη σου· συγχώρησέ μας κάθε αμάρτημα θελημένο ή αθέλητο· αγίασε τις ψυχές μας και τα σώματα· και δώσε μας καθαροί και άγιοι να σε λατρεύουμε σ᾿ όλη μας τη ζωή· με τις πρεσβείες της αγίας Θεοτόκου κι όλων των Αγίων, που έκαμαν το θέλημά σου από τότε που υπάρχει ο κόσμος. Γιατί άγιος είσαι ο Θεός μας κι εμείς εσένα δοξάζομε, τον Πατέρα, τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν

**Ο Τρισάγιος Ύμνος**

Άγιος είσαι ο Θεός, άγιος και ισχυρός, άγιος και αθάνατος· ελέησέ μας.

**Αναγνώσματα**

Διάκονος: Ας προσέξουμε!... Σοφία. Ας προσέξουμε!

Ο Αναγνώστης διαβάζει εμμελώς την αποστολική περικοπή.

Ιερέας: Ειρήνη σέ σένα.

Χορός: Αλληλούια, αλληλούια, αλληλούια.

Διάκονος: Ας παρακαλέσουμε τον Κύριο.

Ιερέας: Λάμψε μέσα στις καρδιές μας, φιλάνθρωπε Δέσποτα (Χριστέ), το καθαρό φως της θεογνωσίας σου κι άνοιξε τα μάτια του λογισμού μας, για να καταλάβουμε τα ευαγγελικά σου λόγια. Βάλε μέσα μας το φόβο των αγίων εντολών σου, για να καταπατήσουμε όλες τις σαρκικές επιθυμίες και να ζήσουμε ζωή πνευματική, και να φρονούμε και να κάνουμε όσα αρέσουν σέ σένα. Γιατί εσύ ’σαι ο φωτισμός των ψυχών και των σωμάτων μας, Χριστέ ο Θεός, και σένα δοξολογούμε μαζί με τον άναρχο Πατέρα σου και το πανάγιο και αγαθό και ζωοποιό σου Πνεύμα, τώρα και πάντα και στους ατελεύτητους αιώνες. Αμήν.

Σοφία. Ορθοί! Ας ακούσουμε το άγιο Ευαγγέλιο.

Ειρήνη σε όλους.

Χορός: Ειρήνη και στο πνεύμα σου.

Ιερέας: Ας προσέξουμε!

Ο Διάκονος διαβάζει εμμελώς την περικοπή του αγίου Ευαγγελίου.

Ιερέας: Ειρήνη σε σένα.

Χορός: Δόξα σέ σένα, Κύριε· δόξα σέ σένα.

**Εκτενής Δέηση**

Διάκονος:

Ας πούμε όλοι μας, με όλη την ψυχή και με όλο το λογισμό μας· ας πούμε.

Χορός: Κύριε, ελέησον· Κύριε, ελέησον· Κύριε, ελέησον.

Διάκονος: Κύριε παντοκράτορα, ο Θεός των πατέρων μας, σέ παρακαλούμε, άκουσε και ελέησέ μας. Ελέησέ μας, Θεέ, με τη μεγάλη σου αγάπη· σέ παρακαλούμε, άκουσε και ελέησέ μας.

Σέ παρακαλούμε ακόμα για τους ευσεβείς και ορθόδοξους χριστιανούς.

Σέ παρακαλούμε ακόμα για τον αρχιεπίσκοπό μας... για τους ιερείς, τους διακόνους και τους μοναχούς και για όλη μας την ιερατική στο όνομα του Χριστού αδελφότητα.

Σέ παρακαλούμε ακόμα να ελεήσεις, να δώσεις ζωή, ειρήνη, υγεία και σωτηρία, να προστατέψεις, να συγχωρέσεις και να αφήσεις τις αμαρτίες των δούλων σου, όλων των ευσεβών και ορθοδόξων χριστιανών, που κατοικούν και μένουν σ᾿ αυτήν εδώ την πόλη και την ενορία, των επιτρόπων και των συνδρομητών αυτής εδώ της Εκκλησίας, μαζί με τις γυναίκες και τα παιδιά τους.

Σέ παρακαλούμε ακόμα για τους μακαρίτες και αείμνηστους πού έκτισαν αυτήν εδώ την Εκκλησία και για όλους τους πατέρες και αδελφούς μας, που αναπαύθηκαν κι είναι θαμμένοι εδώ, με την ελπίδα της ανάστασης, καθώς και όλους τους ορθοδόξους όλου του κόσμου.

Σέ παρακαλούμε ακόμα για όλους που συνεισφέρουν και βοηθάνε στον ιερό και άγιο τούτο ναό, για κείνους που εργάζονται και για κείνους που ψάλλουν, και για όλο το λαό, που είναι τώρα εδώ και περιμένουν από σένα το μέγα και πλούσιο έλεος.

Ιερέας: Κύριε Θεέ μας, δέξου αυτή τη μεγάλη και θερμή παράκληση, που σού κάνουμε οι δούλοι σου, και ελέησέ μας μέσα στην πολλή σου αγάπη· και στείλε την ευσπλαχνία σου σέ μάς και σ᾿ όλο το λαό σου, που περιμένει από σένα το πλούσιο έλεος. Γιατί εσύ ’σαι Θεός, που ελεείς κι αγαπάς τους ανθρώπους και σένα εμείς δοξολογούμε, τον Πατέρα, τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

**Δέηση υπέρ των κατηχουμένων**

Διάκονος: Προσευχηθείτε οι κατηχούμενοι στον Κύριο.

Χορός: Κύριε, ελέησον.

Διάκονος: Οι πιστοί ας προσευχηθούμε για τους κατηχούμενους. Για να τους ελεήσει ο Κύριος. Για να τους κατηχήσει το λόγο της αλήθειας. Για να τους φανερώσει το Ευαγγέλιο της δικαιοσύνης. Για να τους ενώσει με την αγία του καθολική και αποστολική Εκκλησία. Σώσε, ελέησε, βοήθησε και φύλαξέ τους, Θεέ, με τη χάρη σου. Οι κατηχούμενοι, σκύψτε τα κεφάλια σας στον Κύριο.

Ιερέας: Κύριε, Θεέ μας, που κατοικείς ψηλά στον ουρανό και βλέπεις εδώ κάτω στη γη, που για τη σωτηρία του ανθρώπινου γένους έστειλες τον μονογενή σου Υιό και Θεό, τον Κύριό μας Ιησού Χριστό, ρίξε τη ματιά σου επάνω στους δούλους σου τους κατηχούμενους, που έχουν σκύψει τώρα τα κεφάλια τους σε σένα· και αξίωσέ τους στον κατάλληλο καιρό να πάρουν το λουτρό που θα τους ξαναγεννήσει, να συγχωρεθούν οι αμαρτίες τους και να φορέσουν το ένδυμα της άφθαρτης ζωής· ένωσέ τους με την αγία σου καθολική και αποστολική Εκκλησία και λογάριασέ τους με τα πρόβατα του διαλεχτού σου ποιμνίου. Για να δοξάζουν κι αυτοί μαζί μας το ολοτίμητο και μεγαλόπρεπο όνομά σου, του Πατέρα και του Υιού και του Αγίου Πνεύματος, τώρα και πάντα και στους ατελεύτητους αιώνες.

Χορός: Αμήν.

Διάκονος: Όσοι είσαστε κατηχούμενοι να πηγαίνετε· οι κατηχούμενοι να πηγαίνετε· όσοι είσαστε κατηχούμενοι, να πηγαίνετε. Κανένας εδώ από τους κατηχούμενους.

**Η Λειτουργία των Πιστών**

Διάκονος:

Όσοι είμαστε πιστοί, ξανά και πάλι με ειρήνη ας παρακαλέσουμε τον Κύριο. Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου. Σοφία.

Χορός: Κύριε, ελέησον.

Ιερέας: Σέ ευχαριστούμε, Κύριε ο Θεός, που εξουσιάζεις τις ουράνιες δυνάμεις, γιατί μας αξίωσες να σταθούμε και τώρα μπροστά στο άγιο θυσιαστήριό σου και να παρακαλέσουμε ταπεινά την ευσπλαχνία σου για τα δικά μας αμαρτήματα και για του λαού τα αγνοήματα. Δέξου, Θεέ, τη δέησή μας· κάνε μας να γίνουμε άξιοι για να σού προσφέρουμε δεήσεις, θερμές προσευχές και αναίμακτες θυσίες για όλο το λαό σου· και κάνε μας ικανούς, εμάς που μάς έβαλες σε τούτη εδώ την υπηρεσία σου με τη δύναμη του Αγίου σου Πνεύματος, ακατάκριτα και ανεμπόδιστα, με καθαρή τη μαρτυρία της συνείδησής μας, να ζητούμε τη βοήθειά σου σε κάθε καιρό και τόπο, για να μάς ακούς και να μάς λυπάσαι μέσα στη μεγάλη σου καλοσύνη. Γιατί σε σένα πρέπει κάθε δόξα, τιμή και προσκύνηση, τον Πατέρα και τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

Διάκονος: Πάλι και πάλι με ειρήνη, ας παρακαλέσουμε τον Κύριο.

Χορός: Κύριε, ελέησον.

Διάκονος: Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου.

Χορός: Κύριε, ελέησον.

Διάκονος Σοφία!

Ιερέας: Πάλι και πολλές φορές πέφτομε μπροστά σου και σε παρακαλούμε, αγαθέ και φιλάνθρωπε, για να σκύψεις, να μας ακούσεις και να καθαρίσεις τις ψυχές μας και τα σώματα από κάθε σαρκικό και πνευματικό μολυσμό, και να μας δώσεις να σταθούμε μπροστά στο άγιο θυσιαστήριό σου, χωρίς ενοχή και χωρίς κατάκριση. Και σ᾿ αυτούς που προσεύχονται μαζί μας χάρισε, Θεέ, να προκόβουν στο βίο και στην πίστη και σε πνευματική φρόνηση· δώσ’ τους να σε λατρεύουν πάντα με φόβο και αγάπη, να κοινωνούν τα άγια μυστήριά σου χωρίς κατάκριση και να αξιωθούν την επουράνια βασιλεία σου. Για να μας φυλάσσει και να μας προστατεύει πάντα η δύναμή σου, και να δοξάζουμε εσένα, τον Πατέρα, τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

Ο Χερουβικός ύμνος: Εμείς, που μυστικά εικονίζομε τα χερουβείμ και ψάλλομε στη ζωοποιό Τριάδα τον τρισάγιο ύμνο, ας αφήσουμε κάθε βιοτική μέριμνα, για να υποδεχθούμε τον Βασιλέα των όλων, που αόρατα συνοδεύεται από τις αγγελικές τάξεις. Αλληλούια.

Ευχή Χερουβικού ύμνου:

Ιερέας: Κανένας από κείνους που είναι δεμένοι με τις σαρκικές επιθυμίες και ηδονές, δεν είναι άξιος νά᾿ρχεται και να πλησιάζει και να σε λειτουργεί, ένδοξε Βασιλέα. Γιατί είναι μεγάλο και φοβερό να σε υπηρετούν και σ᾿ αυτές τις επουράνιες δυνάμεις. Αλλ’ όμως για την ανέκφραστη και αμέτρητη φιλανθρωπία σου, χωρίς να πάψεις να είσαι Θεός και χωρίς να αλλάξεις, έγινες άνθρωπος και υπήρξες αρχιερέας μας και μας άφησες αυτήν εδώ τη λειτουργία και την ιερουργία της αναίμακτης θυσίας, σαν Δεσπότης που είσαι των όλων. Γιατί εσύ μόνος, Κύριε και Θεέ μας, εξουσιάζεις τα επουράνια και τα επίγεια, εσύ που έχεις το θρόνο σου επάνω στα Χερουβείμ, που είσαι ο Κύριος των Σεραφείμ κι ο Βασιλέας του Ισραήλ, ο μόνος άγιος, που βρίσκεις ανάπαυση στους αγίους. Εσένα λοιπόν θερμά παρακαλώ, που εσύ μόνον είσαι όλο καλοσύνη και πρόθυμος να ακούσεις· ρίξε τη ματιά σου επάνω σε μένα τον αμαρτωλό και τιποτένιο δούλο σου, και καθάρισε την ψυχή και την καρδιά μου από κάθε πονηρία μέσα μου, και κάνε με ικανό, ντυμένο με τη χάρη της ιεροσύνης, να σταθώ μπροστά σε τούτη την αγία σου Τράπεζα και να ιερουργήσω το άγιο και άχραντο σώμα σου και το τίμιο αίμα. Γιατί σε σένα τώρα έρχομαι, σκύβω το κεφάλι μου και σε παρακαλώ· μη μου γυρίσεις το πρόσωπό σου και μη με ξεχωρίσεις από τα παιδιά σου, αλλά αξίωσέ με τον αμαρτωλό και ανάξιο δούλο σου να σου προσφέρω τούτα τα δώρα. Γιατί εσύ είσαι εκείνος που προσφέρεις και προσφέρεσαι, εκείνος που δέχεσαι τα δώρα και ο ίδιος που μοιράζεσαι Χριστέ Θεέ μας, κι εμείς εσένα δοξάζομε μαζί με τον άναρχο Πατέρα σου και το πανάγιο και αγαθό και ζωοποιό Πνεύμα, τώρα και πάντα και στους ατελεύτητους αιώνες. Αμήν. Κύριε, πλένω τα χέρια μου με αθωότητα και πατώ τον ιερό χώρο γύρω από την αγία σου Τράπεζα. Μέσα στη σύναξη της Εκκλησίας σέ δοξολογεί η φωνή μου και διηγούμαι όλα τα θαυμάσια έργα σου. Κύριε, αγάπησα την τάξη και την ομορφιά του σπιτιού σου και τον τόπο εδώ που μένει η δόξα σου. Φύλαξέ με, κι ας μην πάω κι εγώ μαζί με τους ασεβείς, κι ας μη χαθεί η ζωή μου με κείνους, που τα χέρια τους είναι γεμάτα αίματα, ανομίες και δωροδοκίες. Λυπήσου με και γλύτωσέ με, γιατί εγώ πορεύτηκα στη ζωή μου με ακακία· Κύριε, περπατώ στον ίσιο δρόμο κι είναι χαρά (για μένα) να σε υμνώ μέσα στη σύναξη της Εκκλησίας. Αδελφοί, συγχωρείστε με τον αμαρτωλό. Εκείνους που μας μισούν κι εκείνους που μας αγαπούν συγχώρησέ τους, Κύριε. Θεέ μας, Θεέ μας, εσύ που έστειλες τον Κύριό μας Ιησού Χριστό, τον ουράνιο άρτο, που είναι η τροφή όλου του κόσμου, για να είναι ο σωτήρας και λυτρωτής και ευεργέτης, να μας ευλογεί και να μας αγιάζει· εσύ ευλόγησε κι αυτήν εδώ την πρόθεση και δέξου την στο υπερουράνιο θυσιαστήριό σου. Έτσι καλός που είσαι κι αγαπάς τους ανθρώπους, θυμήσου εκείνους που πρόσφεραν αυτά τα δώρα κι εκείνους για τους οποίους τα έφεραν εδώ, κι εμάς τους ιερείς φύλαξέ μας από κάθε κρίμα, τώρα που ιερουργούμε τα θεία σου μυστήρια. Γιατί είναι αγιασμένο και δοξασμένο το ολοτίμητο και μεγαλόπρεπο όνομά σου, του Πατέρα και του Υιού και του Αγίου Πνεύματος, τώρα και πάντα και στους ατελεύτητους αιώνες. Αμήν.

**Η Μεγάλη Είσοδος**

Διάκονος: Όλους εμάς μακάρι να μας θυμηθεί Κύριος ο Θεός στη βασιλεία του, τώρα και πάντα και στους ατελεύτητους αιώνες.

Χορός: Αμήν.

Ιερέας: Όλους, που κοιμήθηκαν με την ελπίδα της ανάστασης και της αιώνιας ζωής, μακάρι να τους θυμηθεί Κύριος ο Θεός στη βασιλεία του· τώρα και πάντα και στους ατελεύτητους αιώνες.

Χορός: Αμήν.

**Η Συναπτή των Τιμίων Δώρων**

Διάκονος: Ας συμπληρώσουμε τη δέησή μας προς τον Κύριο.

Χορός: Κύριε, ελέησον.

Διάκονος: Για τα τίμια δώρα, που φέραμε στην αγία Τράπεζα, ας παρακαλέσουμε τον Κύριο. Γι’ αυτόν εδώ τον άγιο ναό και για κείνους που μπαίνουν εδώ μέσα με πίστη, με ευλάβεια και με φόβο Θεού, ας παρακαλέσουμε τον Κύριο. Για να γλυτώσουμε από κάθε θλίψη, οργή, κίνδυνο και ανάγκη, ας παρακαλέσουμε τον Κύριο. Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου. Ας ζητήσουμε από τον Κύριο, όλη η ημέρα σήμερα να είναι αληθινά ημέρα του Θεού, αγία, ειρηνική και αναμάρτητη.

Χορός: Χάρισέ μας το ζητούμενο, Κύριε.

Διάκονος:

Ας ζητήσουμε από τον Κύριο άγγελο ειρήνης, να μας οδηγεί πιστά και να μας φυλάει ψυχικά και σωματικά.

Ας ζητήσουμε από τον Κύριο να συγχωρήσει και να αφήσει τις αμαρτίες και τα σφάλματά μας.

Ας ζητήσουμε από τον Κύριο όσα είναι καλά και συμφέρουν στις ψυχές μας και ειρήνη στον κόσμο.

Ας ζητήσουμε από τον Κύριο να περάσουμε τον υπόλοιπο χρόνο της ζωής μας με ειρήνη και μετάνοια.

Ας ζητήσουμε από τον Κύριο τα τέλη της ζωής μας να είναι χριστιανά χωρίς πόνο, χωρίς ντροπή και ειρηνικά, και να έχουμε καλή απολογία μπροστά στο φοβερό βήμα του Χριστού.

Ας επικαλεστούμε την Παναγία, άχραντη, ευλογημένη, ένδοξη κυρία μας Θεοτόκο και αειπάρθενο Μαρία μαζί με όλους τους Αγίους, κι ας αφήσουμε ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σε σένα, Κύριε.

Ευχή της προσκομιδής

Ιερέας: Κύριε Θεέ παντοκράτορα, εσύ που μόνος είσαι άγιος και δέχεσαι πνευματική θυσία απ’ όσους σε επικαλούνται με όλη τους την καρδιά, δέξου κι από μάς τους αμαρτωλούς τη δέηση και φέρ’ την στο ουράνιο και άγιο θυσιαστήριό σου· και κάνε μας ικανούς να σου προσφέρουμε δώρα και πνευματικές θυσίες για τα δικά μας αμαρτήματα και για του λαού τα αγνοήματα. Και αξίωσέ μας να βρούμε χάρη και να σταθούμε μπροστά σου, για να γίνει ευπρόσδεκτη σε σένα η θυσία μας και νά ’ρθει και να μείνει σ᾿ εμάς το Άγιο Πνεύμα της χάρης σου, και σε τούτα εδώ τα δώρα και σ᾿ όλο το λαό σου. Με τα σπλαχνικά αισθήματα του μονογενή σου Υιού, που μαζί του και με το πανάγιο και αγαθό και ζωοποιό σου Πνεύμα είσαι δοξασμένος, τώρα και πάντα και στους ατελεύτητους αιώνες.

Χορός: Αμήν.

Ιερέας: Ειρήνη σε όλους.

Χορός: Και στο πνεύμα σου.

Διάκονος: Ας αγαπήσουμε ο ένας τον άλλο, για να ομολογήσουμε με ομόνοια.

Χορός: Τον Πατέρα, τον Υιό και το Άγιο Πνεύμα, την ομοούσια κι αχώριστη Τριάδα.

Διάκονος: Τις θύρες! Φυλάγετε καλά τις θύρες! Ας βάλουμε νου κι ας προσέξουμε καλά.

Το Σύμβολο της Πίστης:

Πιστεύω εις ένα Θεόν, Πατέρα, παντοκράτορα, ποιητήν ουρανού και γης, ορατών τε πάντων και αοράτων.

Και εις ένα Κύριον Ιησούν Χριστόν, τον Υιόν του Θεού τον μονογενή, τον εκ του Πατρός γεννηθέντα προ πάντων των αιώνων. Φως εκ φωτός, Θεόν αληθινόν εκ Θεού αληθινού γεννηθέντα, ού ποιηθέντα, ομοούσιον τω Πατρί, δι’ ού τα πάντα εγένετο.

Τον δι’ ημάς τους ανθρώπους και δια την ημετέραν σωτηρίαν κατελθόντα εκ των ουρανών και σαρκωθέντα εκ Πνεύματος Αγίου και Μαρίας της Παρθένου και ενανθρωπήσαντα.

Σταυρωθέντα τε υπέρ ημών επί Ποντίου Πιλάτου και παθόντα και ταφέντα.

Και αναστάντα τη τρίτη ημέρα κατά τας Γραφάς.

Και ανελθόντα εις τους ουρανούς και καθεζόμενον εκ δεξιών του Πατρός.

Και πάλιν ερχόμενον μετά δόξης κρίναι ζώντας και νεκρούς, ού της βασιλείας ούκ έσται τέλος.

Και εις το Πνεύμα το Άγιον, το κύριον, το ζωοποιόν, το εκ του Πατρός εκπορευόμενον, το συν Πατρί και Υιώ συμπροσκυνούμενον και συνδοξαζόμενον, το λαλήσαν δια των Προφητών.

Εις μίαν, αγίαν, καθολικήν και αποστολικήν Εκκλησίαν.

Ομολογώ έν βάπτισμα εις άφεσιν αμαρτιών.

Προσδοκώ ανάστασιν νεκρών.

Και ζωήν του μέλλοντος αιώνος. Αμήν.

**Η Αγία Αναφορά**

Διάκονος: Ας σταθούμε καλά· ας σταθούμε με φόβο· ας προσέξουμε να προσφέρουμε την αγία αναφορά με ειρήνη.

Χορός: Ειρηνική η αγάπη μας, δοξαστική η θυσία μας.

Ιερέας: Η χάρη του Κυρίου μας Ιησού Χριστού, και η αγάπη του Θεού και Πατέρα, και η ενότητα του Αγίου Πνεύματος ας είναι με όλους σας.

Χορός: Και με το πνεύμα σου.

Ιερέας: Ας υψώσουμε προς το Θεό τις καρδιές μας.

Χορός: Έχομε την καρδιά μας στραμμένη στο Θεό.

Ιερέας: Ας ευχαριστήσουμε τον Κύριο.

Χορός: Αξίζει και πρέπει.

Ιερέας: Άξιο και δίκαιο είναι να σε υμνούμε, να σε ευλογούμε, να σε δοξολογούμε, να σε ευχαριστούμε και να σε προσκυνούμε σε κάθε τόπο που κυβερνά η πρόνοιά σου. Γιατί εσύ ’σαι Θεός, που δεν μπορούμε να εκφράσουμε με το λόγο, ούτε να σε βάλουμε στο νου μας, ούτε να σε δούμε με τα μάτια, ούτε να σε καταλάβουμε· δεν αλλάζεις ποτέ και είσαι πάντα και παντού ο ίδιος, εσύ και ο μονογενής σου Υιός και το Άγιο Πνεύμα σου. Σύ από το μηδέν μας έδωσες ύπαρξη κι όταν ξεπέσαμε πάλι μάς σήκωσες και δεν έπαψες να κάνεις τα πάντα, ώσπου μας ανέβασες στον ουρανό και μάς χάρισες τη μέλλουσα βασιλεία σου. Για όλ’ αυτά, σένα ευχαριστούμε, τον Πατέρα και τον μονογενή σου Υιό και το Άγιο Πνεύμα· για όλ’ αυτά, όσα ξέρομε κι όσα δεν ξέρομε, για όσες βλέπομε κι όσες δεν βλέπομε ευεργεσίες, που έκαμες σέ μάς. Σέ ευχαριστούμε και γι’ αυτήν εδώ τη λειτουργία, που καταδέχτηκες να δεχθείς από τα χέρια μας, αν και σε παραστέκουν χιλιάδες αρχαγγέλων και εκατομμύρια αγγέλων, τα Χερουβείμ και τα Σεραφείμ, που με έξι φτερούγες, με πολλά μάτια, πετούν και φτερουγίζουν θριαμβευτικά ψάλλοντας τον νικητήριο ύμνο και λέγοντας,

Χορός: Άγιος, Άγιος, Άγιος είσαι Κύριε των Δυνάμεων· γεμάτος ο ουρανός και η γη από τη δόξα σου. Σώσε μας, ύψιστε Θεέ· ευλογημένος ο ερχόμενος στο όνομα του Κυρίου. Σώσε μας, ύψιστε Θεέ.

Ιερέας: Μαζί με αυτές κι εμείς τις άγιες δυνάμεις, Δέσποτα φιλάνθρωπε, μεγαλόφωνα λέμε· Άγιος είσαι και πανάγιος, εσύ και ο μονογενής Υιός σου και το Άγιο Πνεύμα σου· Άγιος είσαι και πανάγιος και μεγαλόπρεπη είναι η δόξα σου· εσύ, που τόσο αγάπησες τον κόσμο σου, ώστε να δώσεις τον μονογενή σου Υιό, για να μή χαθεί κανένας που πιστεύει σ᾿ αυτόν, αλλά να έχει αιώνια ζωή. Εκείνος, όταν ήλθε κι έκαμε όλα όσα είχες οικονομήσει για μάς, τη νύχτα που παραδινότανε, μάλλον δε ο ίδιος παράδινε τον εαυτό του για τη ζωή του κόσμου, πήρε ψωμί στα άγια κι αμόλυντα κι αναμάρτητα χέρια του, ευχαρίστησε και το ευλόγησε, το άγιασε και το έκοψε, το έδωσε στους αγίους μαθητές του και αποστόλους και είπε· Λάβετε, φάγετε· αυτό είναι το σώμα μου, που κόβεται και προσφέρεται για σάς, για την άφεση των αμαρτιών.

Χορός: Αμήν.

Ιερέας: Πιείτε απ’ αυτό όλοι· αυτό είναι το αίμα μου, το αίμα της Καινής Διαθήκης, που χύνεται για σάς και για όλους, για την άφεση των αμαρτιών.

Χορός: Αμήν.

Ιερέας: Με την ανάμνηση λοιπόν αυτής της σωτήριας εντολής και όλων όσα έγιναν για μάς, που είναι ο σταυρός, ο τάφος, η τριήμερη ανάσταση, η ανάληψη στους ουρανούς, η καθέδρα στα δεξιά του Πατέρα, η δεύτερη και ένδοξη πάλι παρουσία, Τα δικά σου απ’ τα δικά σου προσφέρομε σ᾿ εσένα σε κάθε καιρό και για όλες τις ευεργεσίες.

Χορός: Σέ υμνούμε, σέ ευλογούμε, σέ ευχαριστούμε Κύριε, και σέ παρακαλούμε, (σύ είσαι) ο Θεός μας.

Ιερέας: Σου προσφέρομε ακόμα αυτή τη λογική και αναίμακτη λατρεία και σε παρακαλούμε και δεόμαστε και ικετεύομε· στείλε το Άγιο Πνεύμα σου επάνω σ’ εμάς κι επάνω σ’ αυτά εδώ τα δώρα. Και κάμε αυτόν τον άρτο τίμιο σώμα του Χριστού σου. Αμήν. Κι αυτόν τον οίνο, που είναι μέσα σε τούτο το ποτήρι, τίμιο αίμα του Χριστού σου. Αμήν. Και κάμε τούτη τη μεταβολή με το Άγιο Πνεύμα σου. Αμήν. Αμήν. Αμήν. Ώστε σε κείνους που μεταλαβαίνουν να γίνουν για να γαληνέψει η ψυχή τους, για να συγχωρεθούν οι αμαρτίες τους, για να λάβουν τις δωρεές του Αγίου Πνεύματος, για να πάρουν θέση στη βασιλεία των ουρανών, για να έχουν παρρησία ενώπιόν σου κι όχι για να αμαρτήσουν και να κατακριθούν. Ακόμα σού προσφέρομε τη λογική αυτήν εδώ λατρεία για κείνους που αναπαύθηκαν με πίστη, προπάτορες, πατέρες, πατριάρχες, προφήτες, αποστόλους, κήρυκες, ευαγγελιστές, μάρτυρες, ομολογητές, ασκητές, και για κάθε δίκαιο άνθρωπο που τελειώθηκε με πίστη.

Ξεχωριστά για την παναγία, άχραντη, υπερευλογημένη, ένδοξη κυρία μας Θεοτόκο και αειπάρθενο Μαρία.

Χορός: Άξιον εστίν ως αληθώς, μακαρίζειν σε την Θεοτόκον, την αειμακάριστον και παναμώμητον και μητέρα του Θεού ημών. Την τιμιωτέραν των Χερουβείμ και ενδοξοτέραν ασυγκρίτως των Σεραφείμ, την αδιαφθόρως Θεόν Λόγον τεκούσαν, την όντως Θεοτόκον, σέ μεγαλύνομεν.

**Δίπτυχα και Δεήσεις**

Ιερέας: Για τον άγιο, προφήτη, πρόδρομο και βαπτιστή Ιωάννη, για τους αγίους ένδοξους και πανεύφημους Αποστόλους· για τον άγιο..., που σήμερα εορτάζομε τη μνήμη του, και για όλους τους Αγίους και με τις ικεσίες τους έλα, Θεέ μας, κοντά μας. Και θυμήσου όλους, όσοι κοιμήθηκαν με την ελπίδα της ανάστασης και της αιώνιας ζωής... και ανάπαυσέ τους, Θεέ μας, εκεί που λάμπει το θεϊκό σου φως. Θυμήσου, Κύριε, όλους τους ορθόδοξους επισκόπους, που κηρύττουν ορθά το λόγο της αλήθειάς σου, όλους τους πρεσβυτέρους και τους διακόνους του Χριστού και όλους τους μοναχούς. Ακόμα σού προσφέρομε αυτήν εδώ τη λογική λατρεία για τον κόσμο, για την αγία, καθολική και αποστολική Εκκλησία· για όλους, που ζούνε τη ζωή τους με αγνότητα και σεμνότητα· για τους πιστούς και φιλόχριστους Βασιλεί μας, για όλο το παλάτι και το στρατό τους. Δώσ’ τους, Κύριε, να βασιλεύουν ειρηνικά, για να έχουμε κι εμείς, μέσα στη δική τους γαλήνη, ήρεμη και ήσυχη τη ζωή μας, όλο ευσέβεια και σεμνότητα. Πρώτα να θυμηθείς, Κύριε, τον αρχιεπίσκοπό μας... και να τον χαρίσεις στις Εκκλησίες σου ειρηνικό, ακέραιο, αξιοσέβαστο, υγιή, πολύχρονο και να διδάσκει ορθά το λόγο της αλήθειάς σου.

Διάκονος: Κι όποιους ο καθένας έχει στο νου του, και όλους και όλες.

Χορός: Και όλους και όλες.

Ιερέας: Θυμήσου, Κύριε, την πόλη αυτήν εδώ που τώρα μένομε και κάθε πόλη και χωριό κι εκείνους που με πίστη (σ᾿ εσένα) κατοικούνε σ᾿ αυτές. Θυμήσου, Κύριε, εκείνους που ταξιδεύουν στη θάλασσα και στη στεριά, τους αρρώστους, τους ανήμπορους, τους αιχμαλώτους, για να σωθούν. Θυμήσου, Κύριε, όσους συνεισφέρουν στις άγιες Εκκλησίες σου, και όσους θυμούνται τους φτωχούς, και σ᾿ όλους εμάς στείλε τα ελέη σου. Και δώσε μας μ’ ένα στόμα και με μια καρδιά να δοξάζουμε και να ανυμνούμε το ολοτίμητο και μεγαλόπρεπο όνομά σου, του Πατέρα και του Υιού και του Αγίου Πνεύματος, τώρα και πάντα και στους ατελεύτητους αιώνες.

Χορός: Αμήν.

Ιερέας: Κι ας είναι όλα τα καλά του μεγάλου Θεού και Σωτήρα μας Ιησού Χριστού μαζί με όλους σας.

Χορός: Και με το πνεύμα σου.

Διάκονος: Αφού μνημονεύσαμε όλους τους αγίους, πάλι και πάλι με ειρήνη, ας παρακαλέσουμε τον Κύριο.

Χορός: Κύριε, ελέησον.

Διάκονος: Για τα τίμια δώρα, που προσκομίσθηκαν κι αγιάσθηκαν, ας παρακαλέσουμε τον Κύριο.

Χορός: Κύριε, ελέησον.

Διάκονος: Ας παρακαλέσουμε, ο φιλάνθρωπος Θεός μας, που δέχτηκε αυτά τα δώρα στο άγιο και υπερουράνιο και νοερό θυσιαστήριό του, σε οσμή πνευματικής ευωδίας, να μας στείλει σε ανταπόδοση τη θεία χάρη και τη δωρεά του Αγίου Πνεύματος. Για να μας προφυλάσσει από κάθε θλίψη, οργή, κίνδυνο και ανάγκη, ας παρακαλέσουμε τον Κύριο. Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου. Ας ζητήσουμε από τον Κύριο, όλη η ημέρα σήμερα να είναι αληθινά ημέρα του Θεού, αγία, ειρηνική και αναμάρτητη.

Χορός: Χάρισέ μας το ζητούμενο Κύριε.

Διάκονος: Ας ζητήσουμε από τον Κύριο άγγελο ειρήνης, να μας οδηγεί πιστά και να μας φυλάσσει ψυχικά και σωματικά.

Ας ζητήσουμε από τον Κύριο να συγχωρήσει και να αφήσει τις αμαρτίες και τα σφάλματά μας.

Ας ζητήσουμε από τον Κύριο όσα είναι καλά και συμφέρουν στις ψυχές μας και ειρήνη στον κόσμο.

Ας ζητήσουμε από τον Κύριο να περάσουμε τον υπόλοιπο χρόνο της ζωής μας με ειρήνη και μετάνοια.

Ας ζητήσουμε από τον Κύριο τα τέλη της ζωής μας να είναι χριστιανά χωρίς πόνο, χωρίς ντροπή και ειρηνικά, και να έχουμε καλή απολογία μπροστά στο φοβερό βήμα του Χριστού.

Αφού ζητήσαμε να είμαστε ενωμένοι σε μια πίστη και να έχουμε μαζί μας το Άγιο Πνεύμα, ας αφήσουμε ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σέ σένα, Κύριε.

Ιερέας: Σέ σένα, Δέσποτα φιλάνθρωπε, εμπιστευόμαστε κι αφήνομε όλη μας τη ζωή και την ελπίδα, και σέ παρακαλούμε και δεόμαστε και ικετεύομε. Αξίωσέ μας να μεταλάβουμε τα επουράνια και φρικτά μυστήρια αυτής της ιερής και πνευματικής τράπεζας με καθαρή συνείδηση, για να μας χαριστούν οι αμαρτίες, για να μας συγχωρεθούν τα σφάλματα, για νά’χουμε μαζί μας το Άγιο Πνεύμα, για να κληρονομήσουμε τη βασιλεία των ουρανών, για νά’χουμε παρρησία μπροστά σου, όχι για να αμαρτήσουμε και να κατακριθούμε. Και καταξίωσέ μας, Δέσποτα, με θάρρος ακατάκριτο να τολμάμε να παρακαλούμε εσένα τον επουράνιο Θεό, Πατέρα, και να λέμε.

Η Κυριακή Προσευχὴ:

Πάτερ ημών, ο εν τοις ουρανοίς· αγιασθήτω το όνομά σου· ελθέτω η βασιλεία σου· γενηθήτω το θέλημά σου, ως εν ουρανώ και επί της γης. Τον άρτον ημών τον επιούσιον δός ημίν σήμερον· και άφες ημίν τα οφειλήματα ημών, ως και ημείς αφίεμεν τοις οφειλέταις ημών· και μή εισενέγκεις ημάς εις πειρασμόν, αλλά ρύσαι ημάς από του πονηρού.

Ιερέας: Γιατί εσύ έχεις την εξουσία και τη δύναμη και σέ σένα ανήκει η δόξα, στον Πατέρα και τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

Ιερέας: Ειρήνη σε όλους.

Χορός: Και στο πνεύμα σου.

Διάκονος: Ας σκύψουμε τα κεφάλια μας στον Κύριο.

Χορός: Σέ σένα, Κύριε.

Ιερέας: Σέ ευχαριστούμε, αόρατε Βασιλέα, που με την αμέτρητη δύναμή σου δημιούργησες τα πάντα και με το πλήθος της αγάπης σου τα έφερες όλα από την ανυπαρξία στην ύπαρξη. Εσύ λοιπόν, Δέσποτα, ρίξε από τον ουρανό τη ματιά σου σ᾿ αυτούς, που τώρα έχουν σκύψει σέ σένα τα κεφάλια τους· γιατί δεν έσκυψαν σε άνθρωπο, αλλά σέ σένα το μεγάλο Θεό. Εσὺ λοιπόν, Δέσποτα, όλους εμάς τώρα βοήθησέ μας στο καλό, και σε ό,τι ο καθένας έχει ανάγκη· ταξίδεψε μαζί μ᾿ εκείνους που ταξιδεύουν στη θάλασσα· περπάτησε μαζί μ᾿ εκείνους που περπατάνε στη στεριά· κάμε καλά τους αρρώστους, εσύ που είσαι ο γιατρός των ψυχών και των σωμάτων μας. Με τη χάρη και την ευσπλαχνία και τη φιλανθρωπία του μονογενή σου Υιού, που μαζί του είσαι δοξασμένος, και με το πανάγιο και αγαθό και ζωοποιό σου Πνεύμα, τώρα και πάντα και στους ατελεύτητους αιώνες.

Χορός: Αμήν.

**Ύψωση και Μελισμός**

Ιερέας: Πρόσεξέ μας, Κύριε Ιησού Χριστέ, ο Θεός μας, από το άγιο κατοικητήριό σου κι από τον ένδοξο θρόνο της βασιλείας σου, κι έλα να μάς αγιάσεις· εσύ που κάθεσαι μαζί με τον Πατέρα στους ουρανούς και αοράτως είσαι εδώ μαζί μας· και κάνε μας άξιους για να μάς μεταδώσεις με το παντοδύναμο χέρι σου τα άχραντο σώμα σου και το τίμιο αίμα σου, και με τα χέρια τα δικά μας σ᾿ όλο το λαό.

Διάκονος: Ας προσέξουμε!

Ιερέας: Τα άγια είναι για τους αγίους.

Χορός: Ένας είναι άγιος και Κύριος, ο Ιησούς Χριστός, για τη δόξα του Θεού Πατέρα. Αμήν.

Ενώ ψάλλεται το Κοινωνικό από το Χορό, λέγει ὁ Διάκονος Τεμάχισε, Δέσποτα, τον άγιο άρτο.

Ιερέας: Τεμαχίζεται και διαμοιράζεται ο Αμνός του Θεού, εκείνος που τεμαχίζεται και δεν διαιρείται, που πάντα τρώγεται και ποτέ δεν σώνεται, αλλά αγιάζει εκείνους που τον κοινωνούν.

Διάκονος: Γέμισε, Δέσποτα, τα άγιο ποτήρι.

Ιερέας: Γέμισμα του ποτηρίου της πίστης, γεμάτο από Άγιο Πνεύμα. Αμήν.

Διάκονος: Ευλόγησε, Δέσποτα, το ζεστό νερό.

Ιερέας: Ευλογημένη η ζεστή πίστη των αγίων σου, Κύριε, τώρα και πάντα και στους ατελεύτητους αιώνες. Αμήν.

Διάκονος: Ζεστή πίστη, γεμάτη από Άγιο Πνεύμα. Αμήν.

**Θεία Κοινωνία**

Ιερέας: Να, πλησιάζω στο Χριστό, τον αθάνατο Βασιλιά και Θεό μας. Μεταδίδεται σε μένα... τον ανάξιο ιερέα το πολύτιμο και πανάγιο σώμα του Κυρίου και Θεού και Σωτήρα μας Ιησού Χριστού, για να συγχωρεθούν οι αμαρτίες μου και να έχω ζωή αιώνια.

Διάκονε, πλησίασε.

Διάκονος: Να, πλησιάζω στο Χριστό, τον αθάνατο βασιλιά και Θεό μας. Μετάδωσε σε μένα, Δέσποτα, το πολύτιμο και πανάγιο σώμα του Κυρίου και Θεού και Σωτήρα μας Ιησού Χριστού, για να συγχωρεθούν οι αμαρτίες μου και για να έχω ζωή αιώνια. Μεταδίδεται σε σένα... το πολύτιμο και πανάγιο σώμα...

Ιερέας: Ακόμα μεταδίδεται σε μένα... τον ανάξιο ιερέα το πολύτιμο και πανάγιο και ολοζώντανο αίμα του Κυρίου και Θεού και Σωτήρα μας Ιησού Χριστού, για να συγχωρεθούν οι αμαρτίες μου και να έχω ζωή αιώνια. Διάκονε, πλησίασε πάλι.

Διάκονος: Πάλι πλησιάζω· μετάδωσε σε μένα, Δέσποτα, το πολύτιμο και πανάγιο και ολοζώντανο αίμα του Κυρίου και Θεού και Σωτήρα μας Ιησού Χριστού, για να συγχωρεθούν οι αμαρτίες μου και να έχω ζωή αιώνια.

Ιερέας: Ακόμα μεταδίδεται σε σένα... τον ευλαβέστατο διάκονο το πολύτιμο και πανάγιο και ολοζώντανο αίμα του Κυρίου και Θεού και Σωτήρα μας Ιησού Χριστού, για να αφεθούν οι αμαρτίες σου και να έχεις ζωή αιώνια. Αμήν. Αυτό άγγιξε στα χείλια μας και θα αφαιρέσει τις ανομίες μας και θα ξεπλύνει τις αμαρτίες μας.

**Κοινωνία των Πιστών**

Διάκονος: Ελάτε με φόβο Θεού, με πίστη και με αγάπη.

Μεταδίδεται σε σένα το σώμα και το αίμα του Κυρίου μας Ιησού Χριστού, για να αφεθούν οι αμαρτίες σου και να έχεις ζωή αιώνια.

Ιερέας: Σώσε, Θεέ, το λαό σου κι ευλόγησε τα παιδιά σου.

Χορός: Είδαμε το αληθινό φως, λάβαμε Άγιο Πνεύμα, αποκτήσαμε αληθινή πίστη, προσκυνώντας την Αγία Τριάδα· γιατί αυτή ᾿ναι που μας έσωσε.

Διάκονος: Ύψωσε, Δέσποτα.

Ιερέας: Δοξασμένος να είσαι, Θεέ, στους ουρανούς και σ᾿ όλη τη γη· δοξασμένος να είσαι στους αιώνες των αιώνων.

Διάκονος: Ευλόγησε, Δέσποτα.

Ιερέας: Δόξα νά᾿χει ο Θεός μας, τώρα και πάντα και στους ατελεύτητους αιώνες.

Χορός: Αμήν.

**Ευχαριστία και Απόλυση**

Διάκονος: Ορθοί. Τώρα που μεταλάβαμε τα θεία, άγια, άχραντα, αθάνατα, επουράνια και ζωοποιά, φρικτά μυστήρια του Χριστού, ας ευχαριστήσουμε άξια τον Κύριο. Βοήθησέ μας και σώσε μας, ελέησέ μας και σε όλα διαφύλαξέ μας, Θεέ, με τη χάρη σου.

Χορός: Κύριε, ελέησον.

Διάκονος: Αφού ζητήσαμε όλη η ημέρα σήμερα να είναι αληθινά ημέρα του Θεού, αγία, ειρηνική και αναμάρτητη, ας αφήσουμε τώρα ο καθένας μας κι όλοι μαζί τον εαυτό μας κι όλη μας τη ζωή στο Θεό μας Ιησού Χριστό.

Χορός: Σέ σένα, Κύριε.

Ιερέας: Σέ ευχαριστούμε, φιλάνθρωπε Δέσποτα, ευεργέτη των ψυχών μας, γιατί και σήμερα μας αξίωσες να μεταλάβουμε τα επουράνια και αθάνατα μυστήριά σου. Κάμε ίσιο και σωστό το δρόμο μας, στήριξέ μας όλους μέσα στο φόβο σου, φρούρησε τη ζωή μας, στερέωσε τα βήματά μας· με τις ευχές και τις ικεσίες της ένδοξης Θεοτόκου και αειπαρθένου Μαρίας κι όλων των Αγίων σου. Γιατί εσύ ’σαι ο αγιασμός μας κι εσένα δοξάζομε, τον Πατέρα και τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν.

Ιερέας: Ας πάμε με ειρήνη.

Διάκονος: Ας παρακαλέσουμε τον Κύριο.

Χορός: Κύριε, ελέησον.

Ιερέας: Κύριε, σύ που ευλογείς εκείνους που σε δοξάζουν και αγιάζεις εκείνους που πιστεύουν κι έχουν την εμπιστοσύνη τους σέ σένα, σώσε το λαό σου κι ευλόγησε τα παιδιά σου. Φύλαξε όλη την Εκκλησία σου· αγίασε εκείνους που αγαπούν την καλή κατάσταση κι εμφάνιση του οίκου σου. Εσύ με τη θεϊκή σου δύναμη να τους ανταποδώσεις δόξα και να μην εγκαταλείψεις εμάς, που ελπίζομε σέ σένα. Δώρισε ειρήνη στον κόσμο σου, στις Εκκλησίες σου, στους ιερείς, στο στρατό και σ’ όλο το λαό σου, γιατί κάθε καλό χάρισμα και κάθε τέλειο δώρο είναι από τον ουρανό και κατεβαίνει από σένα τον Πατέρα των φώτων· γι’ αυτό και σέ δοξάζομε, και σέ ευχαριστούμε και σέ προσκυνούμε, τον Πατέρα και τον Υιό και το Άγιο Πνεύμα, τώρα και πάντα και στους ατελεύτητους αιώνες.

Χορός: Αμήν. Ας είναι ευλογημένο το όνομα του Κυρίου από τώρα και πάντοτε.

Ιερέας: Χριστέ ο Θεός μας, εσύ που πλήρωσες το νόμο του Μωϋσή και τους Προφήτες και εκτέλεσες όλη την οικονομία του Πατέρα (για τη σωτηρία του κόσμου), γέμισε από χαρά και ευφροσύνη τις καρδιές μας, τώρα και πάντα και στους ατελεύτητους αιώνες. Αμήν.

Διάκονος: Ας παρακαλέσουμε τον Κύριο.

Χορός: Κύριε, ελέησον.

Ιερέας: Η ευλογία και το έλεος του Κυρίου ας είναι με σάς, με τη χάρη και τη φιλανθρωπία του, τώρα και πάντα και στους ατελεύτητους αιώνες.

Χορός: Αμήν.

Ιερέας: Δόξα σέ σένα, Θεέ, η ελπίδα μας· δόξα σέ σένα.

Χορός: Δόξα στον Πατέρα, τον Υιό και το Άγιο Πνεύμα, και τώρα και πάντα και στους ατελεύτητους αιώνες. Αμήν. Κύριε, ελέησον (τρις). Δέσποτα άγιε, ευλόγησε.

Ιερέας: Ο Χριστός ο αληθινός Θεός μας, που αναστήθηκε από τους νεκρούς, ως Θεός καλός, φιλάνθρωπος και ελεήμονας, είθε να μάς ελεήσει και να μάς σώσει με τις πρεσβείες της πανάχραντης και πανάμωμης αγίας Μητέρας του· με τη δύναμη του τίμιου και ζωοποιού Σταυρού· με τις προστασίες των τίμιων επουράνιων ασωμάτων Δυνάμεων· με τις ικεσίες του τίμιου, ένδοξου, προφήτη, προδρόμου και βαπτιστή Ιωάννη, των αγίων ένδοξων και πανεύφημων Αποστόλων· των αγίων ένδοξων και καλλίνικων Μαρτύρων· των οσίων και θεοφόρων Πατέρων μας... των αγίων και δικαίων θεοπατόρων Ιωακείμ και Άννας... και όλων των Αγίων. Με τις ευχές των αγίων Πατέρων μας, Κύριε Ιησού Χριστέ ο Θεός μας, ελέησέ μας και σώσε μας.

Χορός: Αμήν.

Link:

file:///C:/Users/user/Downloads/%CE%98%CE%95%CE%99%CE%91%20%CE%9B%CE%95%CE%99%CE%A4%CE%9F%CE%A5%CE%A1%CE%93%CE%99%CE%91%20%CE%A4%CE%9F%CE%A5%20%CE%91%CE%93%CE%99%CE%9F%CE%A5%20%CE%99%CE%A9%CE%91%CE%9D%CE%9D%CE%9F%CE%A5%20%CE%A4%CE%9F%CE%A5%20%CE%A7%CE%A1%CE%A5%CE%A3%CE%9F%CE%A3%CE%A4%CE%9F%CE%9C%CE%9F%CE%A5.pdf

Σημείωση:

Μερικές μικροτροποιήσεις προς την απλή δημοτική έγιναν απλό τον υποφαινόμενο.